થોડું જ વધારે આગળ ગયા, ત્યાં કેટલીક સ્ત્રીઓ કપડાં ધોતી નજરે પડી. ફિલિપાઇનના લોકોને સ્વચ્છતાનું બહુ ઘેલું! પોતાને મનગમતી ચોખ્ખાઈનો લાભ, પોતાની સાથોસાથ બાળકો અને પતિનાં કપડાંને પણ મળે એ કારણસર ફિલિપાઇનની સ્ત્રીઓ દિવસનો ખાસ્સો સમય કપડાં ધોવા પાછળ કાઢતી! પણ ટોળે વળીને કેવા ઉત્સાહથી કપડાં ધોવાતાં હતાં! જાણે કોઈ ઉત્સવ કે તહેવાર ન હોય! પત્થરની એક પાટ ઉપર કપડાં મૂકી, પાટની બાજુમાં ઊભા પગે બેસીને, એક સુંવાળા પણ વજનદાર ધોકા વડે ધીમે-ધીમે, પણ એકધારું ધબાધબ-ધબાધબ કરતી એ સ્ત્રીઓ ધોબણ જેવી કુશળતાથી મંડી પડી હતી!